**Ninsoare de poveste**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parcă liniștea întreagă

Fulgii vor cu îndârjire

Din vecie să o tragă

Într-o lume-n adormire.

Cu răbdare îi destramă

Țesătura ei de rază

Și cu scamă după scamă

Pe pământ lin o așează.

Tihna c-orice fulg tot crește

Ziua chiar de o cuprinde

Și-o muțeală mai de pește

Dalbă, fină se întinde.

Mi se pare că secunde

Prefăcute-n albe stele

Sunt căzute orișiunde

Ca un puf din zboruri grele.

Și mă face de a crede

Când mă uit lung prin ninsoare

Timpul măreția-și pierde

În clipeli fulguitoare.

Și nu știu acum ce este

Vremea care-i în scădere:

Că-i pornire de poveste

Înțesută cu tăcere,

Începutul veșniciei

Peste secole cărunte

Cu triumful Poeziei

Care pierde legi mărunte?

Victor Bragagiu

victorbragagiu. blogspot. com